
                   1. Noi dezbateri privind viitorul Europei 
                   Comisia Europeană intenţionează să pună în practică acţiuni concrete pentru a ralia cetăţenii în jurul proiectului european, în aşteptarea găsirii unei soluţii de ieşire din actualul impas constituţional. 

                   Adresându-se membrilor Parlamentului European şi ai parlamentelor naţionale participanţi la Bruxelles, în perioada 9-10 mai a.c., la reuniunea dedicată "Viitorului Europei", preşedintele Comisiei Europene, José Manuel Durao Barroso, şi-a reiterat ataşamentul faţă de Constituţia europeană, ce are la bază, în opinia sa, "valorile şi principiile de care are nevoie Europa".  Şeful executivului comunitar a recunoscut însă absenţa consensului în ceea ce priveşte ieşirea din impasul actual şi a declarat că europenii "vor rezultate, nu retorică". În discursul său, el a reluat propunerile lansate de fostul comisar european Michel Barnier vizând întărirea capacităţii UE de reacţie în situaţii de criză şi catastrofă, în special prin crearea unei forţe de protecţie civilă. 

                   La rândul său, Cancelarul austriac Wolfgang Schüssel, a cărui ţară deţine în acest semestru preşedinţia Uniunii Europene, a subliniat că îngrijorările cetăţenilor europeni trebuie tratate cu seriozitate. "Dacă nu vom reuşi aceasta, ne va fi foarte dificil să relansăm procesul constituţional", a precizat W. Schüssel în intervenţia sa, făcând aluzie la "foaia de parcurs" pe care preşedinţia austriacă o va prezenta la viitorul summit european din luna iunie.
                   Membrii Parlamentului European şi ai parlamentelor naţionale care au participat la reuniune şi-au prezentat concluziile. Preşedintele Parlamentului European, Josep Borrell, a pledat pentru trecerea de la reflecţia asupra viitorului Uniunii Europene la formularea de propuneri concrete. "Europa se întreabă astăzi dacă această Constituţie va intra în vigoare, dacă este necesar să se reformuleze unele dintre părţile sale, dacă ar trebui să aibă alt nume, iar unii se întreabă dacă nu cumva ar fi mai bine să fie abandonată", a declarat el. Josep Borrell nu a exclus nici o opţiune, cu excepţia imobilismului, menţionând că Tratatul de la Nisa, în vigoare, este considerat "insuficient chiar din ziua care a urmat semnării lui, iar pentru a se elabora şi aplica politici bune este nevoie de instituţii bune". "Întrebarea care se pune astăzi este dacă popoarele noastre împărtăşesc suficiente convingeri pentru a defini obiective comune şi dacă guvernele noastre au suficientă imaginaţie pentru a le atinge", a adăugat Josep Borrell. "Cu toţii ne temem că perioada de reflecţie va deveni eternă - a mai apreciat Preşedintele Parlamentului European - şi trebuie să ştim că lumea nu se va opri pentru a aştepta ca noi, europenii, să ne rezolvăm problemele". 

                   Miniştrii europeni ai afacerilor externe au exprimat opinii diferite privind viitorul Constituţiei europene. Mai mulţi miniştri i-au reproşat preşedinţiei austriece a UE că a pregătit concluzii prea confuze şi prea generale pe această temă. Totodată, i-au reproşat Comisiei Europene că este gata să abandoneze tratatul constituţional al Uniunii, care a fost respins prin referendum de Franţa şi Olanda, dar care a fost ratificat de 15 dintre cele 25 de state membre. O serie de ţări, care au ratificat tratatul constituţional, s-au ridicat împotriva poziţiei Comisiei. Franţa insistă asupra aplicării noţiunii de "capacitate de absorbţie a UE", care este percepută ca o voinţă de a frâna orice nouă extindere. Ministrul de externe francez a afirmat că trebuie să li se arate cetăţenilor europeni că „există un pilotaj politic în spatele extinderii şi că nu este vorba de un proces automat şi nelimitat”.

                   Preşedintele Comisiei Europene, Jose Manuel Durao Barroso, a propus adoptarea, anul viitor, a unei declaraţii politice solemne asupra viitorului Uniunii Europene şi amânarea oricărei decizii privind Constituţia europeană până în 2008-2009. "Prima etapă pentru o soluţie instituţională ar fi o declaraţie politică solemnă care să stabilească nu doar o serie de principii şi obiective, dar şi o obligaţie de angajament reînnoit faţă de UE", a declarat M. Barroso, prezentând propunerile privind viitorul Europei ce vor fi înaintate de Bruxelles la summitul UE din luna iunie. „Declaraţia politică ar trebui adoptată cu ocazia aniversării, în martie 2007, a 50 de ani de la semnarea Tratatului de la Roma, ce a instituit Comunitatea Economică Europeană”, a precizat şeful executivului comunitar. În aşteptarea unei reforme pe termen lung, viitorul summit ar trebui să folosească tratatele existente pentru a întări cooperarea în domenii-cheie cum sunt lupta împotriva criminalităţii şi controlul imigraţiei, a mai apreciat el. 

                   2. Discursul anual despre starea naţiunii al preşedintelui rus Vladimir Putin
                   În tradiţionalul său mesaj anual adresat la 10 mai a.c. celor două Camere reunite ale parlamentului federal rus - Duma de Stat (Camera inferioară) şi Consiliul Federaţiei (Camera superioară), preşedintele rus Vladimir Putin a abordat numeroase probleme interne cu care se confruntă Rusia, dar, spre deosebire de alţi ani, a făcut aprecieri importante de politică externă, în special cu privire la SUA. 

                   În faţa “fortăreţei” americane, Rusia trebuie să se afirme ca o putere militară şi economică, a subliniat preşedintele Putin, amintind despre bugetul militar al SUA, care este de 25 de ori mai mare decât cel al statului rus. “Trebuie să ne construim o casă solidă deoarece ştim ceea ce se petrece în lume”, a adăugat Vladimir Putin, apreciind în continuare că “este prematur de a se vorbi de sfârşitul cursei înarmărilor”, care, în opinia sa, se accelerază în prezent, atingând “un nou nivel tehnologic”.

                   Preşedintele rus Vladimir Putin a comparat SUA cu un lup care nu are nici o intenţie să asculte opinia celorlalţi şi uită discursurile privind drepturile omului atunci când îşi apără interesele. "Camaradul Lup mănâncă şi nu ascultă pe nimeni şi nu are nici o intenţie să asculte, indiferent ceea ce este. Unde a dispărut tot patosul privind apărarea drepturilor omului, democraţia, atunci când este vorba de apărarea propriilor interese? Totul devine posibil atunci, nu mai există limite", a subliniat liderul de la Kremlin. Afirmaţiile preşedintelui V. Putin survin în contextul criticilor lansate recent la Vilnius de vicepreşedintele american Dick Cheney privind un recul al democraţiei în Rusia. 

                   “Ţara noastră, a continuat Vladimir Putin, trebuie să aibă o armată capabilă, în acelaşi timp, să participe la conflicte globale, regionale şi, dacă va fi necesar, în mai multe chiar conflicte locale, şi în orice situaţie, să garanteze securitatea şi integritatea teritorială a ţării”. Liderul rus a evidenţiat rolul pozitiv al CSI în constituirea relaţiilor între fostele republici sovietice şi în conflictele regionale, accentuând că gravitatea mai multor conflicte regionale a fost atenuată de participarea forţelor ruse de menţinere a păcii. Pentru Rusia, scopul dorit al actualelor evoluţii în cadrul CSI este crearea unui sistem economic optim, care să asigure dezvoltarea eficientă a tuturor participanţilor, a apreciat V. Putin. 

                   Fără să menţioneze numele Iranului, Vladimir Putin a reiterat opoziţia Rusiei faţă de folosirea armelor nucleare, dar şi faţă de utilizarea forţei pentru rezolvarea unor diferende. 

                   Referindu-se la un alt dosar sensibil în relaţiile cu SUA, Vladimir Putin a avertizat că “aderarea Rusiei la Organizaţia Mondială a Comerţului nu poate face obiectul unei tocmeli”. Rusia a depus din 1993 cererea de aderare la OMC, iar intrarea sa în această organizaţie nu depinde decât de aprobarea SUA. 

                   În discursul său, preşedintele V. Putin a evidenţiat şi problemele energetice, subliniind că Rusia poate juca un rol pozitiv în formarea unei strategii energetice europene unificate. “Trebuie cucerite şi alte potenţiale pieţe. Trebuie satisfăcută pe deplin cererea internă, dar de asemenea trebuie respectate obligaţiile faţă de partenerii noştri tradiţionali”, a subliniat Vladimir Putin. Declaraţia sa pe această temă intervine în contextul amplificării tensiunilor în relaţiile cu UE, acuzată de unele state membre că încearcă să utilizeze imensele sale resurse energetice ca pe o armă politică, având în vedere creşterea preţului la petrol. 

                   Abordând şi o serie de subiecte de politică internă, şeful statului rus a atras atenţia asupra crizei demografice cu care se confruntă Rusia şi a anunţat câteva măsuri sociale pentru depăşirea acesteia. “Problema cea mai gravă în Rusia modernă este demografia”, a afirmat preşedintele V. Putin, evocând situaţia critică cu un declin al populaţiei ruse de ordinul a 700.000 de persoane pe an într-o ţară cu peste 143 milioane de locuitori. “Pentru rezolvarea acesteia trebuie întreprinse următoarele: în primul rând, scăderea mortalităţii, în al doilea rând, o politică eficientă în domeniul migraţiei şi, în ultimul rând, creşterea natalităţii, stimularea fluxului migraţional, atragerea unor persoane cu studii şi cu respect pentru lege. Cei care vin în Rusia ar trebui să respecte cultura Rusiei şi tradiţiile acestei ţări. Trebuie să se creeze condiţii favorabile pentru creşterea natalităţii, sunt necesare programe eficiente care să sprijine tinerele mame şi familia", a precizat el. 

                   3. Lucrările summit-ului Uniunea Europeană - America Latină 

                   Şaizeci de şefi de stat sau de guvern din ţările membre ale Uniunii Europene şi din America Latină şi zona Caraibelor au participat la reuniunea plenară din cadrul celui de-al 4-lea summit UE - America Latină, în perioada 12-13 mai a.c., la Viena. 

                   Ţările participante au adoptat o declaraţie care prevede întărirea asocierii strategice biregionale şi a apărării drepturilor omului şi a mediului, lupta comună împotriva drogurilor şi a sărăciei. În concluziile reuniunii, europenii recunosc dreptul suveran al ţărilor de a-şi gestiona şi reglementa resursele naturale, cerând, totodată, stabilirea unor regimuri de reglementare mai compatibile cu normele europene. 

                   Uniunea Europeană şi ţările Americii Centrale (Costa Rica, Guatemala, Honduras, Nicaragua, Panama şi Salvador) au convenit, de asemenea, să înceapă negocierile asupra unui acord de liber-schimb. "Salutăm decizia luată de Uniunea Europeană şi de America Centrală de lansare a negocierilor pentru un acord de asociere incluzând o zonă de liber-schimb", se menţionează în declaraţia finală a reuniunii. Tratatul de liber-schimb constituie al treilea pilon al unui acord de asociere cu America Centrală, după cele politic şi de cooperare semnate în anul 2003. Uniunea Europeană are deja semnat un acord de asociere de acest tip cu Mexic şi Chile. 

                   În schimb, apropierea comercială a UE de Comunitatea Andină a Naţiunilor (CAN) şi de Mercosur, piaţa comună sud-americană, este în suspensie şi nu se întrevede eliminarea taxelor vamale pentru produsele agricole şi industriale, după cum preciza ministrul austriac al afacerilor externe, Ursula Plassnik.

                   Preşedintele Comisiei Europene, Jose Manuel Barroso, a declarat, la finalul lucrărilor, că este "în interesul Americii Latine să realizeze o integrare regională, potrivit modelului UE”. Declaraţia comună recunoaşte dreptul suveran al ţărilor de a-şi administra şi reglementa resursele naturale, dar cu regimuri de reglementare compatibile cu regulile europene. 

                   Naţionalizarea hidrocarburilor în Bolivia a creat mari tensiuni: iniţial, preşedintele Evo Morales respinsese orice indemnizare a companiilor străine, dar ulterior a revenit asupra deciziei, după protestele Braziliei şi Marii Britanii. În faţa multiplicării avertismentelor, Evo Morales a decis să trimită o scrisoare Spaniei în care garantează securitatea juridică reală şi durabilă a companiilor străine stabilite pe teritoriul Boliviei. 

                   4. Dosarul nuclear iranian

                   Uniunea Europeană a examinat din nou problema programului nuclear iranian şi a stabilit o serie de măsuri pentru a convinge Iranul să renunţe la orice activitate privind îmbogăţirea uraniului. Miniştrii de externe din cadrul Uniunii Europene s-au reunit la Bruxelles, la propunerea UE-3 (Franţa, Germania şi Marea Britanie), care negociază cu Iranul în dosarul problema dosarului nuclear, pentru a stabili un pachet de măsuri tehnice, comerciale şi politice menite să determine Iranul să renunţe la ambiţiile sale nucleare. 

                   Conform unui proiect de document, UE va propune Republicii Islamice Iran asistenţă pentru dezvoltarea sectorului său nuclear civil şi a schimburilor comerciale şi va recunoaşte preocupările legate de securitatea ţării, cu condiţia ca acesta să oprească activităţile de îmbogăţire a uraniului. Acest pachet de măsuri pus la punct de UE va fi dezbătut de Consiliul de Securitate al ONU, care nu a adoptat sancţiuni împotriva Iranului din cauza opoziţiei manifestate de Rusia şi China, două din cele cinci state membre permanente ale Consiliului, alături de Franţa, Marea Britanie şi SUA. 

                   La rândul său, Iranul, care a respins ofertele europene avansate la începutul anului, şi-a reafirmat decizia de a nu renunţa la programul de îmbogăţire a uraniului. "Orice ofertă care va implica încetarea activităţilor noastre nucleare paşnice va fi fără valoare (...) Sunt surprins că un grup de oameni se reuneşte în absenţa noastră pentru a lua decizii în numele nostru. Aceşti domni cred că trăiesc încă în perioada colonialismului, deşi acum hotărârile lor nu au nici o valoare pentru noi", a declarat preşedintele iranian Mahmud Ahmadinejad. "Afirmă că doresc să ne ofere stimulente. Ei cred că au de a face cu un copil de patru ani, căruia îi pot lua aurul, oferindu-i în schimb nuci sau ciocolată", a declarat pe un ton ironic şeful statului iranian. "Am acceptat suspendarea timp de doi ani, ceea ce a reprezentat o experienţă amară pentru poporul iranian", a continuat Mahmud Ahmadinejad, adăugând că iranienii nu se vor mai lăsa păcăliţi a doua oară. Mahmud Ahmadinejad a reafirmat ameninţarea formulată şi cu alte prilejuri că Iranul s-ar putea retrage din Tratatul de Neproliferare Nucleară, dacă presiunea internaţională asupra ţării sale va fi prea puternică. "Nu procedaţi astfel încât ţările şi alte popoare să renunţe la calitatea de membru al TNP şi să ignore AIEA”, a concluzionat el. 

                   Secretarul general al ONU, Kofi Annan, a cerut o soluţie urgentă la criza internaţională provocată de programul nuclear iranian. "Comunitatea internaţională trebuie să adopte măsuri urgente pentru a soluţiona aceste probleme înainte de declanşarea unei escaladări a proliferării armelor nucleare", a afirmat Kofi Annan, subliniind necesitatea soluţionării pe cale paşnică a crizei nucleare iraniene. „Singura cale posibilă pentru a progresa este aceea a negocierilor la care să participe toate părţile implicate. În caz contrar, vom asista la o intensificare a tensiunilor mondiale într-o situaţie deja instabilă şi cu întârzieri în soluţionarea acestui dosar", a subliniat Secretarul general al ONU. În opinia sa, comunitatea internaţională trebuie să-şi intensifice eforturile diplomatice pentru a-i convinge pe iranieni că este în interesul lor să elimine suspiciunea existentă în legătură cu activităţile nucleare.

                   Pe de altă parte, ministrul de externe egiptean Ahmed Aboul Gheit a declarat că în calitate de membru al Tratatului de Neproliferare Nucleară, Iranul are dreptul să folosească energia atomică în scopuri paşnice, nu pentru fabricarea armelor nucleare. El a reafirmat opoziţia statului egiptean privind proliferarea nucleară în Orientul Mijlociu şi a chemat la identificarea unei soluţii paşnice la criza generată de programul atomic iranian. "Ne opunem introducerii armelor nucleare în această parte a lumii (...) nici de către Israel, nici de Iran, nici de altcineva", a subliniat Ahmed Aboul Gheit.

                   5. Situaţia din Orientul Mijlociu

                   Uniunea Europeană, principalul donator - care furniza anual ANP 500 de milioane de euro - şi SUA au suspendat ajutoarele directe pentru guvernul mişcării Hamas, considerată de cele două părţi drept organizaţie teroristă. Pentru reluarea ajutoarelor, Cvartetul cere Hamas să recunoască Israelul şi acordurile israeliano-palestiniene deja semnate şi să renunţe la lupta armată.

Criza financiară provocată de suspendarea ajutoarelor riscă să paralizeze activitatea Autorităţii Naţionale Palestiniene (ANP) şi “să reducă la neant 12 ani de contribuţii internaţionale” destinate să asigure bazele viitorului stat palestinian, a avertizat, într-un raport, Banca Mondială. "Dacă Autoritatea palestiniană rămâne neplătită sau plătită la minimum timp de câteva luni, ea riscă să-şi înceteze activitatea. Funcţionarii au început deja să nu se mai achite de sarcinile care le revin în semn de protest, iar acest fenomen se va intensifica atunci când personalul va începe să-şi caute alte mijloace de subzistenţă", se menţionează în document.

                   Potrivit Băncii Mondiale, prăbuşirea instituţiilor palestiniene ar reduce la zero în câteva săptămâni ani de muncă şi ar crea o situaţie dificil de surmontat. "Structuri complexe, ca sistemele şcolare, nu sunt maşini care să poată fi oprite sau pornite printr-o simplă apăsare de buton. Dacă ANP este paralizată pentru o perioadă prelungită, aceasta poate torpila eforturile desfăşurate de donatori de 12 ani pentru a înfiinţa instituţiile eficiente necesare viitorului stat palestinian sau funcţionării regimului de tranziţie", se menţionează în raport. De asemenea, "neachitarea, achitarea parţială sau neregulată a salariilor ar putea provoca o relaxare a disciplinei în cadrul serviciilor de securitate. Deteriorarea mediului securitar ar putea face mai dificilă funcţionarea guvernului, comerţului şi agenţiilor de ajutor", precizează experţii Băncii Mondiale.

                   Subliniind că ANP face faţă unei crize fără precedent, Banca Mondială afirmă că aceasta nu dispunea în aprilie a.c. decât de 50-55 milioane de dolari, faţă de o medie de 180 milioane de dolari lunar în anul 2005. "Dacă restricţiile actuale sunt menţinute sau întărite, veniturile interne ale ANP vor coborî şi mai mult, ajungând la 25 milioane de dolari lunar", avertizează instituţia bancară. "Nici un mecanism nu poate scoate ANP din criza sa financiară dacă nu este însoţit de o reluare a transferurilor de către Israel a fondurilor datorate palestinienilor", se mai menţionează în raportul Băncii Mondiale.

                   Preşedintele Autorităţii Naţionale Palestiniene, Mahmud Abbas, a cerut într-un mesaj adresat Cvartetului internaţional pentru Orientul Mijlociu reluarea ajutoarelor financiare şi s-a declarat dispus să relanseze imediat negocierile cu Israelul, a anunţat purtătorul de cuvânt al preşedintelui palestinian, Nabil Abu Rudeina. În mesajul său, demnitarul palestinian a explicat că realocarea ajutoarelor şi a sprijinului financiar pentru ANP trebuie să continue, "pentru a se evita o criză umanitară reală".

                   Mahmud Abbas a reafirmat, totodată, că este gata pentru negocieri imediate cu Israelul, pentru aplicarea „foii de parcurs'", documentul elaborat cu câţiva ani în urmă de către Cvartet care stipulează în esenţă crearea unui stat palestinian independent, însă care a rămas până în prezent fără aplicare.

                   Mai mulţi oficiali israelieni, printre care şi premierul Ehud Olmert, au precizat că palestinienii dispun de o perioadă de timp până la sfârşitul anului în curs pentru a-şi dovedi voinţa de a deveni interlocutori în negocierea retragerii din Cisiordania, după care Israelul va proceda unilateral. "Vom aştepta o lună, două, trei, o jumătate de an şi dacă nu vom constata nici o schimbare la palestinieni, atunci vom acţiona singuri, fără acordul lor. Dacă palestinienii nu acceptă condiţiile fixate de comunitatea internaţională, Israelul va trebui să-şi stabilească singur graniţele permanente", a precizat premierul Ehud Olmert.

                   La rândul său, purtătorul de cuvânt al guvernului israelian, Raanan Gissin, a precizat că „s-a fixat palestinienilor şi arabilor un răgaz de şase luni, căci nu vrem să aşteptăm la nesfârşit să apară un partener palestinian. După şase luni vom vedea ce se poate face. Nu stăm cu cronometrul în mână, dar vom începe să acţionăm pentru a aplica planul de regrupare a coloniilor. Este vorba de un proces progresiv, întâi trebuie evacuaţi coloniştii, apoi regrupaţi în blocurile de implantări din Cisiordania, şi asta după ce au fost încheiate acorduri cu americanii şi europenii".

                   Ministrul justiţiei, Haim Ramon, a subliniat că "până la sfârşitul anului, vom face eforturi de bună credinţă de a discuta cu partea adversă. Vom încerca să constatăm dacă este posibilă angajarea dialogului cu Mahmud Abbas şi să-i prezentăm condiţiile Israelului. Dacă până la începutul anului viitor vedem că nu avem partener de dialog şi vom convinge şi comunitatea internaţională de acest adevăr, vom începe să promovăm iniţiativa noastră, luându-ne soarta în propriile mâini pentru a nu o lăsa în cea a duşmanilor, după ce vom fi mobilizat comunitatea internaţională pentru a ne susţine".

                   Iniţial, premierul israelian a explicat că are intenţia de a-i retrage pe colonişti din zonele populate masiv cu palestinieni, simultan cu consolidarea marilor blocuri de colonizare şi menţinerea controlului asupra văii Iordanului, de importanţă strategică. Planul său prevedea ca retragerea să se încheie până în anul 2010, dar un consilier al său a declarat că se preconizează ca operaţia să se încheie în timpul mandatului preşedintelui american George W. Bush, adică până la sfârşitul anului 2008.

                   În răspunsul său, preşedintele Mahmoud Abbas a solicitat reluarea negocierilor de pace, argumentând că recentele violenţe dintre diversele facţiuni palestiniene sunt un motiv în plus pentru a se găsi cât mai repede o soluţie paşnică a crizei. Potrivit experţilor, este probabil că întâlnirea va fi urmată de un summit la care vor participa liderii israelian şi palestinian. Însă Israelul are foarte puţină încredere în capacitatea preşedintelui Mahmoud Abbas de a pune în aplicare un eventual acord, în condiţiile în care nu este sprijinit de guvernul Hamas. 

                   6. Referendumul privind independenţa statului Muntenegru 

                   Populaţia din Muntenegru a votat, la 21 mai a.c., în cadrul unui referendum, pentru a pune capăt uniunii cu Serbia şi pentru dezmembrarea completă a fostei Iugoslavii. După numărarea a 99% din voturi s-a anunţat că pentru independenţa ţării au fost exprimate 55,5% din voturi, cu o jumătate de punct peste pragul de 55% stabilit de Uniunea Europeană, o regulă fără precedent în Europa. În ceea ce priveşte rata participării la vot, aceasta a fost de aproape 90%, mult peste limita de 50% fixată de UE. 

                   Potrivit experţilor, dacă votul pentru independenţă va fi confirmat oficial, se aşteaptă derularea următoarelor etape:     

                   - Uniunea Serbia-Muntenegru va fi dizolvată, Serbia fiind statul succesor care va moşteni toate drepturile şi obligaţiile Uniunii, cum ar fi locul în cadrul Organizaţiei Naţiunilor Unite; 

                   - Muntenegru, ca ţară separatistă, va trebui să-şi depună candidatura pentru a deveni membră a tuturor organizaţiilor internaţionale; 

                   - Serbia trebuie să accepte rezultatul referendumului, care a fost prevăzut în statutul Uniunii Serbia-Muntenegru din anul 2003; 

                   - ar putea exista unele tulburări în zonele din Muntenegru unde etnicii sârbi, care reprezintă circa 32% din totalul populaţiei, formează majoritatea şi se opun puternic separării de Serbia; 

                   - negocierile Serbiei-Muntenegru cu Uniunea Europeană pe tema viitoarei aderări au început anul trecut pe un sistem cu dublu traseu, care a luat în considerare sistemele economice diferite, astfel încât separarea nu va avea nici un impact real asupra aspectelor tehnice ale convorbirilor; 

                   - dorinţa Muntenegrului de a adera la UE va fi amânată, deoarece noul stat trebuie să aştepte recunoaşterea oficială de către comunitatea internaţională. Politicienii pro-independenţă apreciază că drumul spre Europa va fi parcurs mai rapid având în vedere faptul că Muntenegru nu va mai fi penalizat din cauza absenţei cooperării de către autorităţile de la Belgrad cu Tribunalul Penal Internaţional pentru crime de război în fosta Iugoslavie, care a determinat, recent, o suspendare a negocierilor cu UE; 

                   - cele două state au monede şi legi comerciale şi vamale diferite şi există doar puţine bunuri oficiale rămase pentru a fi împărţite, printre acestea numărându-se în special clădirile ambasadelor. Muntenegru va trebui să pună bazele propriei armate. 

                   Independenţa Muntenegrului înseamnă apariţia unei noi ţări pe glob şi sfârşitul Iugoslaviei, de care celelalte republici componente - Slovenia, Croaţia, Bosnia-Herţegovina şi Macedonia - s-au separat în urma războaielor din anii '90. De asemenea, obţinerea separării de Serbia înseamnă pentru Muntengru un succes personal pentru fostul preşedinte Milan Djukanovic, în prezent premier, care de ani de zile militează în favoarea independenţei ţării sale. 

                   Partizanii menţinerii uniunii cu Serbia au refuzat să recunoască victoria independenţei la referendum."Rezultatul nu este final atât timp cât Comisia pentru referendum nu îl va anunţa şi cât toată lumea nu îl va accepta", a declarat unul dintre principalii lor lideri, Predrag Bulatovic. Tabăra pro-sârbă din Muntenegru insistă că ţara este prea mică şi prea slabă pentru a putea supravieţui de una singură. Muntenegru, care numără circa 650.000 de locuitori, şi Serbia, cu o populaţie de 15 ori mai mare, au format în anul 2003, o uniune cu legături suple, care oferea autorităţilor de la Podgorica o autonomie totală, cu guvern, parlament, monedă şi sistem vamal proprii. 

                   Muntenegru a fost singura republică iugoslavă care a rămas într-o uniune cu Serbia după dizolvarea fostei federaţii. Dar dorinţa pro-independenţă s-a consolidat în Muntenegru o dată cu trecerea anilor, conducând la defăşurarea referendumului. Potrivit analiştilor, divizările dintre grupurile anti şi pro-independenţă sunt adânc înrădăcinate în istoria micii naţiuni şi au existat temeri că vor exista violenţe indiferent de rezultat. 

                   Peste 3.000 de observatori străini şi locali au supravegheat corectitudinea votării. Şeful delegaţiei Parlamentului Europei care a monitorizat referendumul din Muntenegru, Jelko Kacin, a afirmat că au fost create toate condiţiile pentru recunoaşterea internaţională a rezultatelor, apreciind că referendumul va constitui o victorie pentru toţi.

                   Secretarul general al Consiliului Europei, Terry Davis, a precizat că desfăşurarea referendumului din Muntenegru a dovedit "maturitate democratică" din partea locutorilor republicii. "A doua provocare, şi mai importantă, acum începe. Democraţia constă înainte de toate în a şti să-i gestionezi dezacordurile", afirmă Terry Davis. În opinia Secretarului general al Consiliului Europei, fiecare locuitor al Muntenegrului are "responsabilitatea de a acţiona pentru surmontarea divizărilor din cadrul societăţii şi guvernul trebuie să-şi respecte promisiunile de independenţă ca pe-o ocazie de a ameliora viaţa tuturor muntenegrenilor, graţie unei economii mai performante, cu mai puţină corupţie, mai multă democraţie, standarde mai înalte în materie de drepturi ale omului şi relaţii strânse cu ţările vecine".

                   Uniunea Europeană a subliniat marţi că "respectă pe deplin decizia poporului din Muntenegru” şi a cerut "tuturor părţilor implicate să accepte rezultatul consultării populare”, se afirmă într-un comunicat al preşedinţiei austriece în exerciţiu a UE. Ministrul austriac de externe, Ursula Plassnik, a recunoscut, în numele Uniunii Europene, legitimitatea referendumului privind independenţa faţă de Serbia, desfăşurat în Muntenegru. "Uniunea Europeană salută organizarea cu succes a referendumului privind independenţa Muntenegrului", a afirmat U. Plassnik, reamintind că Organizaţia pentru Securitate şi Cooperare în Europa a constatat că desfăşurarea scrutinului a avut loc în conformitate cu normele internaţionale democratice. Totodată, Uniunea Europeană cere tuturor părţilor vizate să accepte acest rezultat. La rândul său, UE va respecta pe deplin decizia poporului din Muntenegru, se precizează în comunicatul preşedinţiei austriece a UE.

